钦定古今图书集成/明伦汇编/氏族典/第106卷 > 裴宽
## 钦定古今图书集成/明伦汇编/氏族典/第106卷 > 裴宽

按《唐书裴漼传》：“漼从祖弟宽，性通敏，工骑射，弹碁投
壶，略通书记。景云中，为润州参军事。刺史韦诜有女，
择所宜归，会休日，登楼，见人于后圃有所瘗藏者，访
诸吏曰：‘参军裴宽居也’。与偕来。诜问状，答曰：‘宽义不
以包苴污家，适有人以鹿为饷，致而去，不敢自欺，故
瘗之’。诜嗟异，乃引为按察判官，许妻以女。明日，帏其”
族使观之。宽时衣碧，瘠而长，既入，族人皆笑，呼为“碧
鹳雀。”举拔萃，为河南丞，迁长安尉。宇文融为侍御史，
括天下田，奏为江东覆田判官。改太常博士，迁刑部
员外郎。万骑将军马崇白日杀人，而王毛仲方以贵
幸将鬻其狱，宽固执不肯从。河西节度使萧嵩表为
判官，历兵部侍郎。宰相裴耀卿领江、淮运，奏宽为户
部侍郎自副。迁吏部，出为蒲州刺史，徙河南尹。不屈
附权贵，河南大治。繇金吾大将军授太原尹。天宝初，
由陈留太守拜范阳节度使，召为户部尚书、兼御史
大夫。裴敦复平海贼还，广张功簿，宽密白其妄。会河
北部将入朝，盛誉宽政，帝嗟赏，眷倚加厚。李林甫恐
其遂相，又恶宽善李适之，乃漏宽语以激敦复，敦复
以林甫为诚。先是，宽以所善请于敦复，即欲白发其
言，林甫趣之。敦复未及闻，扈幸温泉宫，而其下裨将
程藏曜、曹鉴自以他事系台，宽捕按之，敦复谓宽求
致其罪，遽以金五百两赂贵妃姊，因得事闻于帝，由
是贬宽睢阳太守。及韦坚狱起，宽复坐亲，贬安陆别
驾。林甫任罗希奭杀李适之也，亦使过安陆，将悕杀
宽。宽叩头祈哀，希奭乃去。宽惧，终见杀。丐为浮屠，不
许。稍迁东海太守，徙冯翊，入为礼部尚书。卒，年七十
五，赠太子太傅。